בין השנים 2008–2014, הייתה טויוטה יצרנית הרכב המובילה בעולם במספר מכירות כלי רכב.
הקמתה וראשיתה.
טויוטה הוקמה בספטמבר 1933 כחטיבה חדשה של חברת טויודה, שעסקה בייצור מכונות אריגה לטקסטיל. מנהל החטיבה הראשון היה קישירו טויודה, בנו של סאקיצ'י טויודה, מייסד החברה. המנוע הראשון של החטיבה פותח בשנת 1934, והמכוניות הראשונות (מודל A1 ו-G1) הוצגו בשנת 1935. בשנת 1936 החל הייצור הסדרתי של המכונית הראשונה, מודל AA.
חטיבת הרכב הפכה לחברה נפרדת ונרשמה תחת השם 'טויטה' ב-28 באוגוסט 1937. באותה שנה הוקם המפעל הראשון של החברה לייצור רכב בעיר קורומו שביפן. במהלך מלחמת העולם השנייה החברה עסקה בעיקר בייצור משאיות עבור הצבא היפני כולל משאית אמפיבית Su-Ki, ומפעליה לא הופצצו על ידי בעלות הברית. בשנת 1947 החל מחדש יצור המכוניות הפרטיות, שנמכרו בשם "טויופט" (Toyopet). הדגם הראשון שנמכר תחת שם זה היה ה-SA. לאחר הכניסה לשוק האמריקאי הוחלט להפסיק את השימוש בשם זה, מכיוון שהוא יצר אסוציאציה לחיות מחמד (pet באנגלית). השם המשיך להיות שימושי בשווקים אחרים עד מחצית שנות ה-60.
בשנת 1956 הוקמה רשת סוכני המכירות.
בשנת 1958 החלו מכירות רכבי החברה בארצות הברית, שהסתכמו בסיום השנה במכירת 287 כלי רכב מדגם הקראון (Crown) וכן רכב SUV מדגם לנד קרוזר אחד.
בשנת 1963 הקימה טויוטה את המפעל הראשון שלה מחוץ ליפן במלבורן, אוסטרליה.
שנים מאוחרות.
במהלך השנים החברה הקימה מפעלים מקומיים לייצור והרכבה בארצות הברית, בריטניה, צרפת, אוסטרליה, קנדה, אינדונזיה, פולין, דרום אפריקה, טורקיה, ברזיל, הודו, ארגנטינה, צ'כיה, מקסיקו ותאילנד. מכוניות משפחתיות קומפקטיות מיוצרות במותג "קורולה" משנת 1966, ונמכרו במעל 28 מיליון יחידות. מותג היוקרה לקסוס נולד בשנת 1989 כדי להתחרות בשוק האמריקאי במותגי היוקרה האירופאים כדוגמת מרצדס, BMW ואאודי. בעשור הראשון של המאה ה-21 החלה טויוטה למכור את המותג לקסוס גם בשאר העולם.
מניות החברה נסחרות בבורסות של טוקיו וניו יורק.
ברבעון הראשון של 2007 מכרה טויוטה יותר מכוניות מג'נרל מוטורס, שהחזיקה בתואר יצרנית הרכב הגדולה בעולם מאז 1931, אולם בסיכום שנתי ג'נרל מוטורס עדיין החזיקה בראשות המכירות.
ב-2012 חתמה טויוטה על הסכם שיתוף פעולה עם סובארו ויצירת דגם משותף - טויוטה GT86, שנמכר גם כסובארו BRZ.
ביולי 2012 ייצרה טויוטה את המכונית ה-200 מיליון. ובשנת 2013 יוצרה הקורולה ה-40 מיליון.
ל"טויוטה" חלק של 50.1% במניות חברת ייצור המשאיות והאוטובוסים הינו מוטורס (נכון לשנת 2012).
בשנת 2014, מיליוני מכוניות של טויוטה שיוצרו בין השנים 2000 ל-2014, נקראו לטיפול חוזר בכריות האוויר שלהם. במכוניות אלו כמו ביצרניות נוספות, נתגלו תקלות שונות בכריות האוויר שיוצרו על ידי חברת טאקאטה.
לקסוס.
המותג לקסוס הושק בארצות הברית בינואר 1989 במטרה להתחרות במותגי היוקרה האירופאים כדוגמת מרצדס, ב.מ.וו ואאודי. הרכבים הראשונים החלו להמכר בספטמבר באותה שנה. בסיום 1990, השנה המלאה הראשונה, עמדו המכירות על למעלה מ-63,000 כלי רכב שנמכרו. בשנת 1992 זכתה לקסוס בתואר רכב היוקרה המיובא הנמכר ביותר בארצות הברית. לקסוס החזיקה בתואר רכב היוקרה הנמכר ביותר בארצות הברית במשך 11 שנים ברציפות (2000 - 2010).
בשנת 2005 יצרה טויוטה הפרדה ארגונית בינה ובין לקסוס, שהחל לפעול כמותג עצמאי. באותה שנה הוחל בשיווק דגמי לקסוס, שעד אז שווקו כדגמים מקבילים, בשם "טויוטה", גם ביפן. באפריל הציגה החברה את דגם ה-RX450h - הדגם הראשון של החברה שהונע באמצעות טכנולוגיה היברידית. כיום מוצעים כל דגמי החברה גם בגרסה היברידית.
המותג לקסוס משווק בישראל מאז שנת 2006 על ידי חברת לקס מוטורס.
הנעה חלופית.
הנעה היברידית.
בשנת 1993 איג'יי טויודה, נשיא החברה, הביע את דאגתו לעתיד תעשיית הרכב. בעקבות כך יושירו קימברה, סמנכ"ל המחקר ופיתוח יזם את פרויקט G21, שהחל לפעול בפברואר 1994. המטרה הייתה לייצר מכונית משפחתית קטנה בעלת ביצועים ומחיר הדומים למכוניות אחרות בקטגוריה ותהיה גם חסכונית באנרגיה. בשלב הראשון הוגדרה כמטרה ייצור מכונית משפחתית קטנה שתצרוך 50% מצריכת הדלק של הקורולה.
בשנת 1995 הוצג בתערוכת הרכב של טוקיו דגם הפריוס, רכב המונע בטכנולוגיית (HSD(Hybrid Synergy Drive-הנעה היברידית, המשלבת מנוע בנזין עם מנוע חשמלי. ייצור הרכב החל באוקטובר 1997, בכך הפך הפריוס להיות הרכב ההיברידי הראשון שיוצר בייצור המוני. בשנים הראשונות נמכר הדגם רק ביפן, אך החל משנת 2000 הוא מופץ ברחבי העולם. בשנת 2001 החלה החברה לייצר את הפריוויה בגרסה היברידית, בשנת 2005 החלה החברה לייצר את רכב הקרוסאובר היילנדר בגרסה הברידית ובשנת 2006 נוספה גרסה היברידית לקאמרי.
בשנת 2005 החלה טויטה לייצר גרסאות היברידיות גם לרכבי לקסוס, כשיצרה גרסה היברידית לדגם ה-RX. כיום כל הדגמים של החברה מוצעים גם כרכבים היברידיים. נכון ליולי 2015 נמכרו למעלה מ-7 מיליון כלי רכב היברידיים מתוצרת החברה, כמחציתם הם כלי רכב מדגם הפריוס. בנוסף לכך, נמכרו כ-800 אלף כלי רכב היברידיים מתוצרת לקסוס.
הנעה חשמלית.
בין השנים 1997–2003 החכירה טויוטה בארצות הברית בליסינג את ה-RAV4 EV, דגם חשמלי לרכב הקרוסאובר של החברה.
טכנולוגיה משולבת.
הפריוס היא הרכב ההיברידי הראשון שיוצר בייצור המוני, אך הצלחתו הגדולה הביאה עימה גם מתחרים, דוגמת ההונדה אינסייט. על מנת לשמר את מעמדה כמובילה החלה טויוטה בשנת 2007 לפתח את דגם הפריוס פלאג אין (היברידי נטען). הרכב הוא שילוב בין מנוע חשמלי עצמאי, הניתן לטעינה מרשת החשמל הביתית ומאפשר נסיעה לטווח של 24 ק"מ. בנוסף, קיים ברכב מנוע היברידי זהה לזה המותקן בפריוס הרגילה, פרט לסוג המצברים (ליתיום-יון עם 56 תאים לעומת ניקל-מתכת-הידריד עם 168 תאים).
בין השנים 2007 – 2010 ערכה החברה מבחני לרכב במדינות שונות, ביניהן צרפת, בריטניה, ארצות הברית ויפן. הגרסה הסופית של הרכב הוצגה לראשונה בתערוכת פרנקפורט שהתקיימה בדצמבר 2011 ושיווק הרכב בעולם הוחל במהלך שנת 2012. נכון ליולי 2015 נמכרו בעולם למעלה מ-73 אלף כלי רכב מדגם זה.
ספורט מוטורי.
אליפות העולם בראלי.
טויוטה לקחה חלק באליפות העולם בראלי (WRC) בין השנים 1989–2001. הקבוצה זכתה 4 פעמים באליפות הנהגים עם דגם הסליקה (1990,1992-94) ופעמיים באליפות היצרנים (1993–1994). בשנת 1999 זכתה הקבוצה באליפות היצרנים עם הקורולה. בינואר 2015 הודיעה החברה על כוונתה לשוב ולהתחרות בסבב בעונת 2017 עם דגם של יאריס.
פורמולה 1.
בשנת 2002 הקימה טויוטה את קבוצת פנסוניק טויוטה רייסינג (Panasonic Toyota Racing) שלקחה חלק באליפות הפורמולה 1. שלוש העונות הראשונות לא האירו פנים לקבוצה שסבלה מבעיות מכניות ומתאונות. בעונת 2005 חל שיפור בהישגי הקבוצה ובמהלכה הגיעה 5 פעמים לפודיום. בסיום העונה דורגה הקבוצה במקום הרביעי באליפות היצרנים עם 88 נקודות.
בעונות הבאות התקשה, שוב, הקבוצה להשיג נקודות ולא הגיעה לפודיום עד עונת 2008. בעונת 2009 שיתפה הקבוצה פעולה עם קבוצת בראון GP וסיימה אותה במקום החמישי. למרות ההצלחה היחסית, בסיום העונה הודיעה טויוטה כי היא מפסיקה את השתתפותה בסבב התחרויות
NASCAR.
בשנת 2004 הצטרפה טויוטה לסבב מרוצי הטנדרים של נאסקאר (NASCAR Camping World Truck Series) עם דגם הטונדרה. בשנת 2006 זכה טוד בודני, נהג הקבוצה באליפות הראשונה. מאז זכתה החברה ב-4 אליפויות נוספות (2008, 2010, 2013, 2014). בעקבות ההצלחה בסבב הטנדרים הצטרפה הקבוצה בשנת 2007 גם לתחרויות בסבב מרוצי הנאסקאר (Nascar Sprint cup) בארצות הברית.
דגמים.
טויוטה מייצרת ברחבי העולם כ-60 דגמים בו זמנית, אך רק מעטים מהם מוצעים בכל שוקי העולם. רוב הדגמים מותאמים לדרישות ייחודיות של מדינה או קבוצת מדינות ונמכרים רק בהן. להלן רשימה חלקית של דגמי החברה:
בישראל.
סדאן והאצ'בק
7 מקומות
שטח ופנאי
ספורט
מסחריות
מכירות בישראל.
יבואנית טויוטה בישראל היא חברת "יוניון מוטורס" שבשליטת ג'ורג' חורש.
על פי נתוני "קארזון" (מאגר מידע על כלי רכב פרטים ומסחרים עד 3.5 טון):
מייקל פרנסיס פולי
מייקל פרנסיס "מיק" פולי (באנגלית: Michael Francis "Mick" Foley; נולד ב-7 ביוני 1965) הוא מתאבק אמריקאי בעבר, וכיום הוא בין היתר עוסק במשחק, קומדיה וספרות. פולי היה ידוע בכינויי הבמה השונים שלו: קקטוס ג'ק, מֵנְקַיְנְד (Mankind - המין האנושי) ודוד לאב.
ביוגרפיה.
פולי הצטרף בצעירותו לבית ספר להיאבקות, שם לימד אותו דומיניק דינוצ'י. פולי בילה תקופה זאת בחייו בנסיעות רבות למרחקים ארוכים כדי לקבל ממנו שיעורים פרטיים. ב-1985 פולי החל להתאבק בארגונים מקומיים תחת השם "קקטוס ג'ק". אחרי מספר חודשים התקבל ל-WWF (לימים, ה-WWE) והופיע תחת השם ג'ק פולי. דמותו לא צלחה ופולי פרש מהארגון לאחר מספר חודשים. פולי החל לעבור בין ארגוני היאבקות קטנים ברחבי ארצות הברית ויפן. עם הזמן הצליח להתברג לארגונים מעט גדולים יותר, כמו ה-WCW וה-NWA. במהלך אחד הקרבות המבוימים ב-WCW איבד פולי בתאונה לא מתוכננת את אוזנו.
פולי המשיך להשתתף במספר ארגונים שוליים ודמותו החלה להיות מזוהה בגימיק קבוע, במהלכו השתמש פולי בכלי נשק, כמו מסמרים וכדומה, בקרבות המבוימים. עם הזמן תשומת לבם של מנהלי ה-WWF שבה להתמקד בו ופולי קיבל הצעה לחוזה חדש. פולי חזר ל-WWF בשנת 1996 בשם "מנקיינד" (Mankind). דמותו החדשה של פולי זכתה לפופולריות רבה יותר ועומתה פעמים רבות נגד הדמות הוותיקה "הקברן".